**Rocío Molina Cruz**, nada en Torre del Mar, Vélez-Málaga, en 1984, coñecida como **Rocío Molina**, é unha bailaora e coreógrafa española. 

En 2010, xunto a Àngels Margarit, obtivo o Premio Nacional de Danza que outorga o Ministerio de Cultura de España na modalidade de interpretación.

Traxectoria
-----------

Con só tres anos tivo o seu primeiro contacto coa danza. E desde entón o flamenco protagonizou a súa intensa traxectoria, iniciada en Málaga. En 2002 graduouse con matrícula de honra no Conservatorio Superior de Danza de Madrid, e un ano antes, xa estaba a bailar na compañía de María Pagés, onde realizou a súa primeira incursión no coreográfico, creando unha coreografía para o espectáculo *Las Cuatro Estaciones*.

Foi uns anos despois cando a bailaora, aos 21 anos, presentou a súa primeira obra como creadora, *Entre paredes*. No Festival de Jerez de 2006, Rocío Molina estreou *El eterno retorno*, unha obra inspirada en textos de Nietzsche, con dirección musical de Juan Carlos Romeu, dirección escénica de Pepa Gamboa e a colaboración de Teresa Nieto e Pasión Vega. Con esta obra recibiu calorosas críticas como creadora emerxente.

Outros espectáculos estreados son *Turquesa como el limón* (2006), en dúo con Rozalén e visto no Teatro Pradillo de Madrid, *Almario* (2007), *Cuando las piedras vuelen* (2009), *Danzaora* (2013) estreado para a primeira Bienal de Arte Flamenca do Teatro Nacional de Danza de Chaillot, e *Bosque Ardora* (2015), estreado en Sevilla.

Desde a tempada 2015-2016, Rocío Molina é artista asociada do Teatro Nacional de Danza de Chaillot, en París, iniciando a súa colaboración con dúas improvisacións representadas no *foyer* do teatro. Seguirán en 2016 *Caída del Cielo*, e *Afectos* en 2017 con Rosario La Tremendita para a 3ª bienal de Arte Flamenca. En 2018 estrea *Grito Pelao* con Sílvia Pérez Cruz no Festival de Avignon onde o público as ovacionou. Representouse en Chaillot en 2019. En 2020, participa na 4ª Bienal de Arte Flamenca con *Impulso*, unha velada performance na que baila cos seus artistas invitados.

En 2021 estrea *Vuelta a Uno* como parte de *Trilogía sobre la guitarra* xunto a *Inicio (Uno)* e *Al fondo riela (Lo Otro del Uno).*

Premios
-------

Entre os galardóns que recibiu figuran o de bailarina sobresaliente no XI Certame de Coreografía de Danza Española e Flamenco, o premio da crítica Flamenco Hoy á bailarina revelación 2006 e dous premios Max en 2017: á mellor intérprete de danza e mellor coreografía polo seu espectáculo *Caída del cielo*. En 2010, obtivo o Premio Nacional de Danza que outorga o Ministerio de Cultura de España, e en 2011 a Medalla de ouro da provincia de Málaga en 2011.

En 2017, o xornal *El Mundo* incluíu a Rocío Molina entre as 50 persoas homosexuais máis influentes de España.

En decembro de 2022, foille outorgada a Medalla de Ouro ao Mérito nas Belas Artes do Goberno de España.

Notas
-----

1. 1 2  "Medallas de oro.". *Rocío Molina Cruz*. Diputación de Málaga. Consultado o 24 de outubro de 2021.
2. ↑  Vicente, Alex (7 de xullo de 2018). "Rocío Molina y Sílvia Pérez Cruz levantan una ovación en Aviñón". El País. Consultado o 24 de outubro de 2021.
3. ↑  "Rocío Molina" (en francés). Chaillot – Théâtre national de la Danse. Arquivado dende o orixinal o 24 de outubro de 2021. Consultado o 24 de outubro de 2021.
4. ↑  "Rocío Molina, cuando la guitarra arde en llamas". *RTVE.es* (en castelán). 2021-12-16. Consultado o 2021-12-27.
5. ↑  *Orgullo Gay 2017: los 50 homosexuales más influyentes en España 2017* El Mundo. 24 de xuño de 2017. Consultado o 7 de setembro de 2017.
6. ↑  "El Gobierno distingue a 33 personalidades y entidades de la cultura con la Medalla de Oro al Mérito en las Bellas Artes 2022". *culturaydeporte.gob.es* (en castelán). 27 de decembro de 2022. Consultado o 25 de setembro de 2023.

Véxase tamén
------------

### Ligazóns externas

* *Rocío Molina, bailaora, "Cuando las piedras vuelen"*. Reportaxe e entrevista a Rocío Molina en 2010 para Canal Sur Televisión.
* Páxina web persoal

|  |  |
| --- | --- |
| Control de autoridades | 
* Wd: Q924127
* WorldCat
* VIAF: 87263990
* BNE: XX1538499
* GND: 1059978555
* MusicBrainz: ID
* SUDOC: 236854216

 |